I dag markeres mannsdagen: - Menn har størst likestillingsutfordringer på enkelte områder
Ressurssenteret for menn, Reform, har tatt initiativet til en norsk markering av den internasjonale mannsdagen 19. november. - Det å etablere en dag man kaller mannsdagen har vært litt kontroversielt. Det heter seg jo at menn ikke har noen likestillingsutfordringer, sier daglig leder i Reform, Are Saastad, til VG. I 2011 tok Daniel Paul Getz, som nå jobber ved Reform, initiativ til en norsk feiring. Fra i år ønsker Saastad at mannsdagsmarkeringen blir en årlig affære.Under dagens arrangement på Litteraturhuset i Oslo skal både kjønnsdelingen på arbeidsmarkedet og menns psykiske helse frem i lyset. Det feministiske tidsskriftet Fett samarbeider med ressurssenteret for menn om den siste delen av markeringen.- Vi samarbeider gjerne med kvinneorganisasjoner, og det er sprekt gjort av Fett å ta initiativ til dette. Det vitner om at deler av kvinnebevegelsen forstår at likestilling forutsetter at menn også er med. Vi ønsker ikke en kamp mot kvinner, men å kjempe sammen med kvinner om å utvide menn og gutters handlingsrom, sier Saastad. - Vi mener dette er en viktig sak. Det er viktig å ha fokus på at også menn har utfordringer som kjønn. Det er ikke bare kvinner som er kjønn, sier ansvarlig redaktør i Fett, Hilde Sofie Pettersen, til VG.- Menn lever gjennomsnittlig fire og et halvt år kortere enn kvinner, men det er betydelige forskjeller menn imellom. I de tunge mannsarbeidsgruppene som renhold og sjåføryrker, lever menn 10-12 år kortere, sammenlignet med akademikeryrkene. Det er en utfordring det er rart vi som samfunn ikke har tatt mer på alvor. Jeg tviler på om vi hadde akseptert at kvinner kom ut på den måten - det ville blitt sett på som et uttrykk for kjønnsulikestilling, sier han.Mannsforum, et forum med fokus på menns livssituasjon og kjønnsperspektiver, markerer også mannsdagen. De arrangerer 25. november, i anledning mannsdagen, et eget debattsaminar om hva menn vil med likestillingspolitikken. - Hvorfor feirer dere mannsdagen? - Nå markeres mannsdagen 19. november i over 60 land, også i Norge. Stadig flere ser behovet for en egen dag for å sette søkelyset på menns, og særlig unge menns økende problemer og utfordringer i vår tid, sier Guttorm Grundt i Mannsforum. Han påpeker at gutter har størst problemer i oppveksten, og viser til Barne- ungdoms- og familiedirektoratets nylig utgitte Oppvekstrapport 2013. Rapporten viser at gutter kommer dårligere ut enn jenter på de fleste indikatorer - fra skoleprestasjoner til drikking og voldsbruk. Les Guttorm Grudts kronikk her. Ifølge Wikipedia ble mannsdagen startet i Trinidad og Tobago i 1999. Mannsdagen markeres i et økende antall land verden over, og er lagt til november, som sammefaller med Movember, en bevegelse dedikert til arbeidet for større bevissthet rundt menns helse.Flere britiske medier, blant annet the Guardian, har i dag kjørt en debatt om det er behov for en internasjonal mannsdag. - Maktstrukturen er denne: Menn har mest makt. Dette er fortsatt den samme, til tross for Angela Merkel. Hver eneste dag er den internasjonale mannedagen fordi dag etter dag, i land etter land, utøver langt flere menn mer kraft enn sine kvinnelige kolleger, skriver kommentator Oscar Rickett i Guardian. Redaktør Arild Brock i nettstedet maskulinist.no mener det er behov for større fokus på menn. - Jeg mener det er absolutt er et behov for større kjønnspolitisk bevissthet blant menn, etter at kvinnebevegelsen har vært tilstede i noen tiår. Jeg mener kjønnsbalansen i dag har tippet over i kvinnenes favør, slik at kvinner i dag har bedre muligheter enn menn når det gjelder å utfolde seg, vinne frem og prege samfunnslivet, sier redaktøren.Områder Reform mener menn har utfordringer på er det kjønnsdelte utdannings- og arbeidsmarkedet, vold i nære relasjoner og omsorgsfordeling ved samlivsbrudd. - Vi har kommet langt i likestillingen, men når det gjelder hvordan menn og kvinner velger yrker, er vi veldig tradisjonelle. Og det er bekymringsfullt at det utvikler seg svært lite. Mens det er gjort en del for å få kvinner til å velge utradisjonelt, er lite gjort for å få menn til å velge omsorgsyrker. Det er et problem samfunnet bør ta tak i, for vi mangler omsorgspersonale, påpeker Saastad. Når det gjelder omsorgsfordeling etter samlivsbrudd mener Saastad menn er utsatt for direkte diskriminering, når barneloven ifølge ham sorterer fedre som B-foreldre. At menn har blitt en omsorgsperson i familien, mener han har gitt dagens generasjon menn et bedre liv enn deres fedre. - Om du spør menn, har det å være sammen med barna gitt dem en større livskvalitet. Den store forskjellen på generasjonene er at menn er blitt viktige omsorgspersoner for barna, og det er til fordel for kvinner også, sier Saastad.Trenger vi en mannedag? Diskutér her!
Menns helse er blant temaene i fokus når den internasjonale mannsdagen markeres i Oslo i dag. Arrangøren mener det nå er menn som har de største likestillingsutfordringene på flere områder.